Die aansoek om ’n mynpermit is vir gedeelte 10 van Klipkop 396 JR. Die permit doen aansoek vir uitgrawings, opgaring, oplaai, sleep en vervoer, sowel as stortingsduine en ondersteunende infrastruktuur op ’n vyf hektaar gedeelte van die grond.
As ’n mens met Lynnwoodweg-verlenging uitry en jy kom by die Bapsfontein-Bronkhorstspruitpad (R25), is plot 10 die grond aan jou regterkant, wat deel vorm van die Klipkop bewaar-area se wateropvangsgebied en sensitiewe vlei.
Vriende van Klipkop en Omgewing het ’n beswaarskrif na Tshifcor gestuur waarin hulle vra dat ’n verslag oor die omgewingstudies wat oor dié potensiële impakte gedoen is, aan hulle beskikbaar gestel moet word.
In die Vriende se dokument vra hulle of daar ’n verwerkingsaanleg gaan wees wat afval en chemiese besoedelingstowwe, soos diesel en hidrouliese olies van masjinerie, veilig kan verwyder sodat dit nie die ondergrondse water besoedel nie. Hulle vra ook of daar ’n rioolbehandelingsaanleg gaan wees.
Hulle vra wat die begroting is om voorsiening te maak vir padveiligheid, soos om ’n verkeerslig te laat aanbring, en of die projek dan steeds finansieel lewensvatbaar sal wees.
Die Vriende is ook bekommerd oor die effek van dinamiet skietwerk op die omgewing en vra of daar nie heroorweeg moet word om so iets so naby aan Bapsfontein, ’n bekende sinkgat-omgewing, te doen nie.
Die Vriende sê dat baie mense die uitnodiging na die openbare vergadering, wat oor die sandmyn gehou is, eers gekry het nadat die vergadering verby was. Hulle sê dat geen kennisgewings oor die vergadering in die omgewing aangebring is nie, dat hulle nerens advertensies daaroor gesien het nie en dat die eienaars van die grond nie eers van die openbare vergadering in kennis gestel is nie.
Die Vriende sê ook dat die agtergrondinligtingsverslag nie soos belowe beskikbaar is nie. Teen Die Bronberger se saktyd was dié verslag nog nie op Tshifcor se webtuiste nie.